b'\n_START_ARTICLE_\nPhilosophia perennis\n_START_PARAGRAPH_\nPhilosophia perennis je latinski izraz za "ve\xc4\x8dno filozofijo" ali "pravo filozofijo", torej filozofijo, katere dognanja in na\xc4\x8dela so trajna in vsesplo\xc5\xa1no veljavna in ki pomeni skupni temelj vsem mi\xc5\xa1ljenjem in verovanjem sveta._NEWLINE_Prvi je izraz najverjetneje uporabil Agostino Steuco v knjigi De perenni philosophia libri X. Opredelil jo je kot "tiste temeljne resnice, ki veljajo med vsemi ljudstvi vseh \xc4\x8dasov [...]" in zagovarjal, da predstavlja tak\xc5\xa1no "ve\xc4\x8dno filozofijo" misel klasikov sholastike._NEWLINE_Izraz se v sodobnem diskurzu pove\xc4\x8dini uporablja v smislu, kot ga je opredelil Gottfried Wilhelm Leibniz, ki je "ve\xc4\x8dno filozofijo" razumel kot vsakokratni izraz naravnih zakonov, na katerih temeljijo vsa verstva, kulture in filozofije. Te resnice naj ne bi bile plod dognanj in filozofiranja, ampak so nam dane in znane od nekdaj, v popolnosti pa naj bi jih razvili \xc5\xbee starodavni filozofi in mistiki._NEWLINE_Izraz je za naslov svojega dela "The perennial philosophy" uporabil tudi Aldous Huxley, ki je pojem razumel kot se\xc5\xbeetek verske modrosti vseh kultur.'